**VARHAISKASVATUSPALVELUJEN ASIAKASRAATI**

Aika: Tiistai 22.1.2019 klo. 18 – 20

Paikka: Korpilahden päiväkoti, Kirkonlahdentie 2, Korpilahti

Läsnä: 9 raatilaista sekä päiväkodin johtajat Tiina Ruppa, Kati Laaksonen, Susanna Karkulahti ja Johanna Pajunen, Heli Arnberg (pj) ja Päivi Haapajoki (siht.)

1. **Korpilahden päiväkodin esittely, päiväkodin johtaja Tiina Ruppa**

Lokakuun alussa vuonna 2018 Korpilahden kolme päiväkotia sulautui yhdeksi ja uusi hieno Korpilahden päiväkoti avautui. Päiväkodissa on 154 paikkaa ja kaksi kerhoryhmää eli yhteensä 174 paikkaa. Esiopetuksessa on 50 lasta. Päiväkoti on jatketun aukiolon vuoropäiväkoti ja on avoinna arkisin klo 5-22.30 vuorohoitoa tarvitseville lapsille. Päivähoitoa annetaan klo 6 -18 1-6-vuotiaille. Esiopetusaika on klo 9-13. Kerhot toimivat maanantaista torstaihin aamupäivisin. Päiväkoti on myös alueen perhepäivähoitolasten varahoitopaikka.

Tontti on aika pieni ja talo sijaitsee aivan tontin reunalla, jolloin piha-alueeksi jää hevosenkengän muotoinen alue. Pihaan on laitettu kokeilumielessä tekonurmi. Lapset pääsevät ladulle aivan päiväkodin viereen ja luistelumahdollisuus on Korpilahden yhtenäiskoulun vieressä.

Päiväkoti on luonto- ja liikuntapainotteinen päiväkoti. Talo on suunniteltu ja kalustettu lasten liikkumista varten. Liikuntamahdollisuuksia ja -välineitä on ympäri taloa; käytävillä, huoneissa ja tietysti salissa. Liikkumista kannustetaan arjen tilanteissa – kun lapsi astuu ovesta sisään voi hän heti alkaa vaikkapa tasapainoilla laudalla. Liikuntasuunnitelmassa on korostettu myös retkeilyä. Lapset retkeilevät lähipuistoissa, Päijänteen rannoilla ja lähimetsissä.

Päiväkodin 4-5-vuotiaat lapset osallistuvat kevään ja kesän 2019 aikana ainoana Jyväskylästä valtakunnalliseen Luontoaskel-kokeiluun, jonka tavoitteena on tutkia lapsen hyvän mikrobin kasvua. Päiväkodin sisälle tuodaan kompostimultaa, johon lapset saavat päivittäin työntää kätensä ja esimerkiksi istuttaa kasveja. Kokeilun aikana Kylän Kattaus tarjoaa lapsille erityistä kasvispainotteista ruokaa. Tutkimusten mukaan lapsen kehon hyvät mikrobit lisääntyvät jo kahdessa viikossa juuri ruokavalion ja kompostimullan käsittelyn ansiosta.

Korpilahden päiväkoti toimii alueen perhekeskuksena. Päiväkodin vanhemmat ja perheet tapaavat toisiaan avoimissa vanhempainilloissa ja ulkopeli-illoissa. Huoltajat ovat olleet kiinteästi mukana päiväkodin kehittämisessä ja suunnittelevat talon juhla- ja muita tapahtumia yhdessä henkilöstön kanssa. Päiväkoti on iltaisin ja viikonloppuisin alueen harrastus- ja asukastoiminnan kokoontumispaikka.

1. **Asiakasraadin sähköpostiin saapuneet**

Katsomuskasvatus-kysymys:

*Haluaisin nostaa asiakasraadille pohdittavaksi arjen käytäntöihinkin liittyen päiväkotilaisten retket kirkkoon sekä erityisesti lapset, jotka eivät osallistu vakaumukselliseen kasvatukseen eli kirkkoretkiin.*

*Ainakin oman lapsemme päiväkodissa tehdään harvoin retkiä kirkkoon ja suurin osa lapsista osallistuu retkille. Oma lapseni ei osallistu vakaumukselliseen kasvatukseen ja kokemukseni on, että lapseni kokee retkipäivät epätasa-arvoisina, kun kaverit pääsevät retkelle ja hän joutuu ikäluokastaan ainoana jäämään päiväkodille. Lapsi ei vielä ymmärrä, miksi muut pääsevät retkelle, mutta hän ei. Esimerkiksi joulun kirkkoretken yhteydessä 5,5-vuotias lapseni laitettiin 1-3 -vuotiaiden ryhmään muiden lähtiessä retkelle ja lapsi koki tämän epäreiluna. Mielestäni tasa-arvoinen ja laadukas varhaiskasvatus edellyttäisi, että lapsille, jotka eivät osallistu vakaumukselliseen kasvatukseen, järjestetään kirkkoretkien vaihtoehdoksi retki esimerkiksi kirjastoon/lähipuistoon tms.*

Opetushallituksen ohjeiden mukaan perheiden kanssa tulee keskustella katsomuskasvatuksesta. Asiaa käydään läpi jo palvelusopimusta tehdessä. Joulu- ja pääsiäiskirkossa käynnit katsotaan myös olevan osa suomalaista kulttuuriperintöä. Jos lapsi ei kuitenkaan osallistu niihin, on vaihtoehtoisen toiminnan oltava mielekästä. Toimintamalleja on monia. Esimerkiksi lähestyvästä joulukirkosta voidaan kysyä edellisellä viikolla niin, että tulossa on kaksi retkeä, kumpaan lapsenne osallistuu. Tärkeää on se, miten asiat esitetään.

Opetushallituksen ohje varhaiskasvatuksen katsomuskasvatuksen toteuttamisesta ja uskonnollisista tilaisuuksista varhaiskasvatuksessa on luettavissa Opetushallituksen sivuilta:

<https://www.oph.fi/download/189008_Ohje_varhaiskasvatuksen_katsomuskasvatuksen_toteuttamisesta_ja_uskonnollisis.pdf>

*Lepohetki-kysymys:*

*Asiakasraadin seuraavassa kokoontumisessa näyttää olevan aiheena päivittäiset lepohetket. Meidän perheessä tämä asia on jonkin verran ihmetyttänyt, eli miksi kaikki lapset pakotetaan päiväunille / päivälevolle vaikka lapsi ei enää nuku päiväunia? Rauhoittumishetki hoitopäivän keskellä on varmasti suotavaa, mutta olisiko mahdollista järjestää tämä niin, että ne lapset jotka oikeasti nukkuvat saavat päiväunensa nukkua rauhassa ja ne jotka eivät nuku saisivat viettää rauhallisen satuhetken tai heille olisi järjestetty muuta toimintaa?*

*Joissakin päiväkodeissa olen kuullut, että on erikseen nukkuvien ja ei nukkuvien puolet. Tällä tavalla pystytään varmistamaan, että ne lapset, jotka oikeasti nukkuvat saavat myös levätä kunnolla. 5-vuotiaasta, joka ei nuku, voi tuntua 1,5 tunnin pakkolepo taas todella pitkältä ajalta.*

*Päiväkodilta olen saanut vastauksen asiaa tiedustellessani, että henkilökunnalle järjestetään koulutusta, eikä heillä sen vuoksi ole resursseja järjestää toimintaa päivälevon ajaksi. Onko tosiaan niin, että kaikissa päiväkodeissa järjestetään henkilökunnalle 5 x viikossa koulutusta?*

*Epäilen :) Mutta resurssikysymys tämä varmaan on, eli päättäjien suuntaan: Olisiko mahdollista saada osa-aikaista työvoimaa lisää päiväkoteihin (esim. osana varhaiskasvatusopiskelijoiden harjoittelua)niin, että lapsille saataisiin ikätasoista tekemistä pakkopäivälevon sijaan?*

On tärkeää, että varhaiskasvatuksessa keskustellaan huoltajien kanssa lapsen levon tarpeesta ja lepohetkien järjestelyistä. Varhaiskasvatuksessa on mietittävä, mitä vaihtoehtoja olisi lapsille tarjota. Pienryhmissä keskusteltiin tarkemmin lepohetkien järjestämisen käytänteiden vaihtoehdoista ja kokemuksista, joissa on otettu huomioon lapsen ja perheen tarpeet.

*Palaute lapsen päivän kulun kertomisesta, onko siitä tietoa*

*Alkuun on ihmeteltävä näitä nettisivuja. Sivut pompottelevat sivulta toiselle välillä ilmoittaen, että sivua ei löydy, vaikka edellinen linkki ohjaa siitä klikkaamaan. Loppujen lopuksi löysin toimivan linkin, josta tänne pääsin kirjoittamaan.*

*Eli asiaan. Ihmettelen xxxxxxxx päiväkodin toimintaa. Lapseni on perhepäivähoitajalla, mutta hänen ollessaan vapailla, niin lapseni on siellä varahoidossa. Lapsia on todella paljon em. päiväkodissa ja hoitajia liian vähän. Se yksinkertaisesti näkyy mm. siinä, että lastani hakiessa hoidosta, menen päiväkotiin sisälle, jossa suurin osa lapsista ja ohjaajista on. Kysyn, että missä lapseni on, niin vastaus jonka saan, että en tiedä. Siis mitä, hoitajat ei tiedä missä lapseni on!!!!!! Voiko päiväkodissa velvoittaa alle neljä vuotiaan lapsen pukeutumaan itsenäisesti, niin ettei lapsen perään yhtään katsota? Lapseni on saattanut pukea päällensä vain ulkohaalarin ilman väliasua, vaikka ulkona on kylmä. Sama tietämättömyys näkyy kysyessäni, miten lapseni on syönyt. Usein vastaus on, että en nyt oikein tiedä!!!! Ajatukseksi tulee, että tietääkö kukaan, mitä lapseni on päivän mittaan tehnyt vai onko lapseni kulkenut valtavirran mukana tietämättömänä. Mielestäni on tärkeää tietää syökö lapseni päivän aika-na mitään. Toivoisin, että nämä asiat otetaan vakavasti, koska kyseessä on lastemme tulevaisuus.*

Raadissa oli kokemuksia päivystysajoilta, jolloin lasta hakiessa työntekijä on sanonut huoltajalle, että ei tiedä, mitä lapsen päivässä on tapahtunut.

Päiväkodeissa on käytössä erilaisia tapoja kirjata ja koota tietoa lasten päivän kulusta. Näin varmistetaan tiedonkulku, vaikka lapsen oman ryhmän aikuinen ei ole enää paikalla, kun huoltaja tulee hakemaan lasta. Raadin keskustelussa kävi ilmi, että tiedonkulunlomaketta / lappua ei ole käytössä kaikissa yksiköissä. Todettiin, että tiedonkulkuun olisi kiinnitettävä huomiota, kun lapsi tulee perhepäivähoidosta varahoitoon päiväkotiin. Lisäksi jos lapsi tulee päiväkotiin varahoitoon, on hyvä täyttää ennakkoon esitietolomake. On tärkeää, että päivystyksessä tai varahoidossa lapsen asiat ovat tarkasti tiedossa. Kannattaa myös käydä tutustumassa uuteen paikkaan, jos se vaan on perheelle mahdollista. Varhaiskasvatuksen henkilöstöä ohjeistetaan tarkasti lapsen ja huoltajan kohtaamisessa.

*Raadin sähköpostiin oli saapunut 22.1.2019 iltapäivän puolella viesti, jossa ehdotettiin, että voidaanko yksityisiä varhaiskasvatuspalveluja sekä palveluseteliä hyödyntää osana kunnallisten varhaiskasvatuspalvelujen päivystysjärjestelyjä.*

Asiakkaalle on vastattu suoraan sähköpostitse ja selvitetty yksityisten palvelujen keskinäiset verkostoitumiset varahoitojärjestelyissä sekä palvelusetelin myöntämisen perusteet, jotka eivät mahdollista yksityisen ja kunnallisen varhaiskasvatuspalvelun yhteiskäyttöä.

Palataan tähän keskusteluun tarvittaessa seuraavassa raadin tapaamisessa.

1. **Arjen käytännöt ja niiden pedagogiikka (ruokailu, lepo, ulkoilu, pukemis-, riisumis- ja wc-tilanteet)**

Mitä raatilaiset ovat mieltä, mitä toivovat arjen tilanteiden pedagogiikasta, miten se toteutuu, jne.

Raatilaiset keskustelivat pienryhmissä jokaisesta teemasta. Keskustelun kirjaukset ovat muistion lopussa.

1. **Muut ajankohtaiset asiat**

* Esiopetukseen ja kouluun ilmoittautuminen on ajalla 23.1.–7.2.2019.
* Kerhotoiminnan kehittämiseen liittyvään kyselyyn toivotaan vastauksia 28.2. mennessä.
* Jyväskylän kaupunki on poistanut subjektiivisen oikeuden rajauksen valtuuston päätöksellä ja se astuu voimaan 1.8.2019. Nykyisten subjektiivisen oikeuden piirissä olevien asiakasperheiden kanssa lapsen palveluntarve arvioidaan uudelleen varhaiskasvatuskeskustelun yhteydessä alkuvuodesta.
* Seuraava asiakasraadin tapaaminen on keskiviikkona 20.2.2019 Tammirinteen päiväkodissa.

**Keskustelun koonti**

Pedagogiikka pukemis- ja riisumistilanteissa sekä wc-käynneillä

* positiivista kiireettömyys esim. pukemistilanteissa
* kiireettömyys korostuu alle 3-vuotiailla
* annetaan lapselle mahdollisuus tehdä pieniä valintoja esim. mitkä sukat valitset? Haluatko leikkiä kuraleikkejä (kurahousut)?
* aikuisella kuitenkin lopullinen vastuu
* wc:ssä käynteihin rauha
* motivointia esimerkiksi käsienpesuun loruttelemalla
* kiva ja rauhallinen tila pukemiselle  porrastaminen
* yhteistä keskustelua työntekijöiden ja vanhempien kanssa

Pedagogiikka lepoaikaan

* unentarve erilainen
* lapset tulevat eri aikaan, esim. klo 5 tai 9, vaikutus unen tarpeeseen
* miten lapsille selitetään se, että herätään ja tullaan päiväkotiin eri aikoihin
* ”äksöniä” ei voi olla aamusta iltaan koko ajan
* ideaali, että on myös eskareille lepohuone & puuhahuone
* miten rauhoittaa erilaiset lapset?
* yksilöllisesti lapsen mukaan
* eskareilla ei lainkaan lepoa – ei tiloja, ulkona jopa 3 h/pvä
* lepo-/nukkumisjärjestelyt vaihtelevat
* lepo tärkeä osa päivää
* erilaiset ratkaisut lepoon/rauhoittamiseen
* kysytään(kö) vanhemmilta?
* lepo on tärkeää ja jokaiselle se suodaan jollain tavalla
* ei pakosti unta
* mikä rauhoittaa lapsen (eri tavat)
* muita tapoja: juttelupiiri tai maja, mindfullnes-sadut
* rentoutumishetki, satuhieronta

Pedagogiikka ruokailuissa

* levottomuus, meteli, ”huonot tavat”, mässytys, röyhtäily
* linjastolta itse ottaminen
* ruokailu (ihanat tarjottimet)
* Sapere/kokkikoulu  itsetekeminen
* joukossa helpompi maistella, mallioppiminen
* aikuisten esimerkkiruokailut – onko valinta vai pakko
* ruokarauhan mahdollistaminen – pienryhmät ja porrastaminen
* keskivertoa laajempi ”ruokavalio”, 2 x 6 viikon lista /Kylän Kattaus
* lapset ei hauku ruokaa
* paremmat ruuat tiettyinä juhlapyhinä
* maut yhteen vai erikseen, estetiikka
* isovanhemmat mukaan
* arjen tilanteiden dokumentointi

Pedagogiikka ulkoilussa

* vanhemmilla oltava ennakkoon tieto siitä, että lapsi osallistuu LILU-eskariin – pedagoginen peruste, ei tilaresurssointikysymys
* lapsilla oltava riittävästi tilaa ulkoiluun
* ulkoilua joka päivä, joka säällä
* päivittäinen ulkoilu on ”suomalaisuutta”
* ohjatut pihaleikit kunniaan
* lapsen ulkoilu on lapsen työtä
* lapsen luovuus/aikuisen tuki ja kannustus
* retkiä toivotaan
* positiiviset luontokokemukset
* pulkkamäki vaihtoehtona hiihdolle ja luistelemiselle
* aikuisen esimerkki tärkeä: säänmukainen pukeutuminen, positiivinen asenne ulkoiluun